‘Lughawerowers’ slaan toe op Pta-gesinArgieffoto ŉ Gesin is Woensdagaand in Capital Park in Pretoria deur sogenaamde lughawerowers geteiken. Dié rowers agtervolg hul slagoffers van ŉ lughawe en slaan dan by hul eindbestemming op hulle toe. Kapt. Bonginkosi Msimango, polisiewoordvoerder, het gesê die gesin, asook die bestuurder van hul huurmotor en dié se vrou, is omstreeks 22:30 in Malherbestraat oorval. “Die gesin is by ŉ lughawe opgelaai en na hul huis geneem. Hulle het die hek en motorhuis met ŉ afstandbeheer oopgemaak en die huurmotor het in die motorhuis ingery,” het Msimango gesê. Msimango het gesê ŉ wit motor, waarvan die fabrikaat onbekend is, het skielik agter die huurmotor ingetrek, waarna vier gewapende mans uitgespring en die mense in die motorhuis met vuurwapens aangehou en beroof het. Die verdagtes het met drie sakke bagasie, ŉ selfoon, ŉ skootrekenaar en ŉ bedrag Amerikaanse dollar in die wit voertuig gevlug. Niemand is tydens die voorval beseer nie en geen skote is afgevuur nie. Die polisie ondersoek ŉ saak van huisroof. Niemand is nog in verband met die voorval in hegtenis geneem nie.